MONITOR EXTERN Nr.13

 

1. Propuneri privind construcţia unei noi structuri militare europene

 

Recenta alianţă neoficială dintre Germania, Franţa şi Belgia, la care s-a raliat şi Luxemburg, a propus cu prilejul mini-summit-ului care a avut loc la Bruxelles, la 29 aprilie 2003, înfiinţarea până în anul 2004 a unui nucleu militar pentru planificarea şi conducerea operaţiunilor europene. Nucleul militar este structurat pe două nivele: capacităţi şi capabilităţi militare. Prima structură ar putea desfăşura activităţi militare fără a se recurge la capacităţile militare ale NATO. A doua structură ar urma să desfăşoare diferite operaţiuni cu sprijinul logistic al Alianţei. Ambele structuri ar urma să fie deschise tuturor statelor membre ale Uniunii Europene interesate. De asemenea, cele patru ţări apreciază ca necesară înfiinţarea, într-o primă etapă, a unui comandament comun UE-NATO care să coordoneze operaţiunile strategice de transport aerian, precum şi crearea Agenţiei Europene pentru Dezvoltarea Capabilităţilor Militare. Înfiinţarea Agenţiei Europene va conduce la obţinerea unui mediu favorabil dezvoltării unei industrii de armament competitive. Au mai fost propuse: înfiinţarea unui Colegiu European de Securitate şi Apărare, precum şi a unui sistem pentru ajutor umanitar de urgenţă în situaţii de dezastru, în cooperare cu ECHO (Oficiul Comisiei Europene pentru Ajutor Umanitar), reformularea misiunilor Petersberg pentru prevenirea conflictelor şi managementul crizelor.

În vederea îmbunătăţirii capacităţilor de comandă şi control atât ale UE cât şi ale NATO, cei patru miniştri ai apărării ai statelor semnatare ale declaraţiei comune vor lua măsurile necesare pentru înfiinţarea unui cartier general al forţelor multinaţionale mobile europene, nu mai tîrziu de anul 2004.

În privinţa dezvoltării Forţei de Reacţie Rapidă europene, liderii celor patru state au propus crearea unui nucleu de capacităţi in jurul brigăzii militare franco-germane, care ar putea implica structuri de comandă belgiene şi trupe de recunoaştere aparţinând Luxemburgului. 

Iniţial, propunerea belgiană s-a axat pe ideea înfiinţării unui cartier general european separat de cel al NATO, dar această propunere a fost dur criticată de diplomaţi americani şi britanici. În cele din urmă, preşedintele Franţei şi cancelarul Germaniei au propus formulări mai conciliante şi care să nu excludă din start cooperarea cu NATO. Premierul belgian, Guy Verhofstadt, a declarat că UE nu poate fi luată în serios la nivel global fără o componentă de apărare. "Dacă dorim să contăm pe scena internaţională, dacă dorim să evităm divizarea Uniunii Europene, pe care am trăit-o în timpul crizei irakiene, atunci este absolut necesar să avem acest instrument, adică apărarea europeană", a spus el.

"A venit momentul să intrăm într-o nouă etapă în construcţia Europei securităţii şi apărării, pe baza unor capacităţi militare sporite", se arată în declaraţia comună dată publicităţii la sfârşitul reuniunii, care este semnată de cancelarul german Gerhard Schroeder, premierul belgian Guy Verhofstadt, premierul luxemburghez Jean-Claude Juncker şi preşedintele francez Jacques Chirac. În declaraţie se reaminteşte importanţa relaţiilor dintre statele membre ale Uniunii Europene şi SUA, îndeosebi în cadrul NATO, exprimând speranţa celor patru lideri europeni într-o "reînnoire a relaţiei transatlantice". 

Mai multe propuneri asemănătoare în domeniul apărării au fost deja incluse în proiectul viitoarei Constituţii europene al Convenţiei privind Viitorul Europei. Printre acestea se numără cea privind crearea Agenţiei Europene pentru Dezvoltarea Capabilităţilor Militare şi o clauză de solidaritate în situaţia unor atacuri teroriste.

În conferinţa de presă comună desfăşurată la încheierea summit-ului, liderii celor patru state europene participante şi-au exprimat speranţa că şi alte ţări europene vor subscrie la aceste propuneri, subliniind însă că intenţia lor nu este aceea de a face concurenţă Alianţei Nord-Atlantice. 

"Documentul final insistă asupra caracterului fundamental al parteneriatului strategic dintre Europa şi Statele Unite în cadrul Alianţei Nord-Atlantice", a subliniat preşedintele Franţei, Jacques Chirac. 

"O Uniune Europeană consolidată în materie de securitate şi apărare nu este antagonistă şi nici nu intră în competiţie cu Alianţa Nord-Atlantică", a apreciat primul ministru belgian, Guy Verhofstadt, invitând actualele şi viitoarele state membre să susţină propunerile celor patru state.

"Ţin să subliniez că în cadrul NATO nu se simte un exces de influenţă americană, ci mai degrabă o insuficientă influenţă europeană. Din acest motiv ne-am reunit la Bruxelles, pentru a scoate în evidenţă această situaţie", a declarat, la rândul sau, cancelarul german, Gerhard Schroeder.

Premierul britanic Tony Blair declarase înaintea reuniunii de la Bruxelles că "este important să nu fie făcut nimic pentru a submina relaţia cu NATO. Singura bază de la care poate avansa apărarea europeană este compatibilitatea deplină cu NATO". Premierul britanic a subliniat că viziunea lui J. Chirac asupra unei Europe rivale SUA este periculos de destabilizatoare, T. Blair criticând ideea Franţei privind o lume cu diferite centre de putere care s-ar putea transforma rapid în centre rivale de putere.

Preşedintele Franţei, Jacques Chirac, a declarat, ca reacţie la cele afirmate de premierul britanic, că, în pofida prieteniei sale cu acesta şi cu Marea Britanie, împărtăşeşte "o opinie puţin diferită în ceea ce priveşte viitorul lumii". "Urmărind evoluţia ordinii mondiale se constată că se naşte, aproape firesc, o lume multipolară, indiferent dacă ne place sau nu. Acest lucru este inevitabil", a apreciat şeful statului francez. "În modul cel mai firesc se vor crea entităţi în jurul unor puteri ca Statele Unite, Europa, China, India şi Rusia, şi va fi nevoie de consolidarea relaţiilor şi de cooperare pentru a preveni confruntările de orice fel. Pentru a exista un echilibru, va fi nevoie de o Europă puternică şi o Americă puternică, strâns legate între ele prin valorile culturale comune. Aceasta înseamnă că relaţiile dintre Uniunea Europeană şi Statele Unite trebuie să fie relaţii de complementaritate şi parteneriat de pe poziţii egale. În caz contrar, se va crea o lume total diferită de cea pe care Franţa o întrevede pentru viitor şi o doreşte", a afirmat Jacques Chirac. 

Preşedintele francez a mai adăugat că diferenţele de opinie dintre el şi premierul britanic, Tony Blair, se datorează istoriei, culturilor şi tradiţiilor diferite ale ţărilor lor, dar acest lucru nu i-a împiedicat să coopereze strâns în materie de apărare comună europeană, precum şi în multe alte chestiuni de interes bilateral şi internaţional. 

La rândul lor, SUA au respins planul celor patru state membre UE, apreciind că NATO are nevoie de arme mai bune şi nu de noi structuri de comandă. Secretarul american al apărării, Donald Rumsfeld, a avertizat că mini-summit-ul va fi contraproductiv dacă va conduce spre o rivalitate cu NATO.

"O adevărată politică de apărare nu poate fi finalizată de trei sau patru ţări care acţionează singure", a declarat ministrul spaniol de externe, Ana Palacio. De asemenea, Javier Solana, a cerut liderilor europeni să se concentreze asupra consolidării capacităţilor militare şi nu să se ocupe de crearea de noi structuri. Purtătorul de cuvânt al NATO, Yves Brodeur, a declarat că Alianţa Nord-Atlantică este îngrijorată de modul în care vor fi realizate capabilităţile suplimentare în lipsa unor resurse financiare consistente, în condiţiile dublării în mod inutil a unor structuri de comandă.

 

 

2. Summit-ul Comunităţii Economice Euro-Asiatice 

 

Liderii ţărilor membre ale Comunităţii Economice Euro-Asiatice din cadrul Comunităţii Statelor Independente, care grupează Rusia, Tadjikistan, Belarus, Kazahstan şi Kârgâzstan, s-au reunit, la 27 aprilie a.c., la Duşanbe, în cadrul unui summit, ideea centrală a reuniunii fiind legată de intensificarea legăturilor economice dintre aceste ţări. 

Preşedintele rus, Vladimir Putin, a apreciat că "membrii Comunităţii Economice pot să-şi asigure aderarea la Organizaţia Mondială a Comerţului (OMC), în condiţii onorabile pentru economiile lor", însă pentru realizarea acestui deziderat este nevoie ca ţările respective să acţioneze coordonat. 

Cu ocazia summit-ului, liderii ţărilor Comunităţii Economice Euro-Asiatice, organizaţie care a înlocuit în octombrie 2000 Uniunea Vamală creată în 1995, au adoptat un program de cooperare până în anul 2006. "Dacă vom realiza măsurile prevăzute în acest document, în 2006 vom constitui o nouă uniune vamală şi vom putea efectua un comerţ liber şi fără nici o restricţie", a declarat preşedintele Kârgâzstanului, Askar Akaev. 

Preşedintele tadjik, Emomali Rahmonov, s-a pronunţat pentru transpunerea în practică a proiectelor comune analizate în cadrul reuniunii, între care a menţionat construcţia centralei hidroelectrice de la Sangtuda (Tadjikistan). 

În cadrul lucrărilor summit-ul economic, Armenia a primit statutul de observator în cadrul organizaţiei. 

*

Şefii de stat din fostele republici ex-sovietice au avut la Duşanbe o reuniune de o zi a ţărilor din Tratatul de securitate colectivă, semnat în 1992 şi destinat, în special, combaterii terorismului. Din această organizaţie fac parte Rusia, Kazahstan, Belarus, Kârgâzstan, Tadjikistan şi Armenia. 

Organizaţia Tratatului de Securitate Colectivă (DKB) a hotărât crearea unui stat-major pentru asigurarea securităţii regionale. "Pentru prima dată, a fost creat un stat-major comun al forţelor armate ale ţărilor Organizaţiei Tratatului de Securitate Colectivă. Potrivit DKB, semnat în 1992, dacă există o ameninţare cu agresiunea împotriva uneia dintre ţările membre, celelalte state îi pot acorda ajutor, inclusiv militar", a subliniat preşedintele kazah, Nursultan Nazarbaev, în cadrul unei conferinţe de presă organizate la încheierea summit-ului. 

Preşedintele rus, Vladimir Putin, a anunţat că prezenţa militară a Rusiei în Tadjikistan va creşte pentru a contracara ameninţarea organizaţiei teroriste Al-Qaeda şi a talibanilor din Afganistan. Vladimir Putin a mai declarat că a primit acordul preşedintelui tadjik, Imomali Rakhmonov, pentru crearea unei baze militare ruse permanente în această ţară.

 

 

 

 

 

3. Situaţia din Coreea de Nord

 

Cu prilejul consultărilor dintre Coreea de Nord, SUA şi China, ce au avut loc în perioada 23-24 aprilie a.c. la Beijing, reuniune consacrată situaţiei din regiune, partea nord-coreeană a confirmat faptul că posedă arme nucleare şi că îşi rezervă dreptul să testeze, să exporte sau să folosească arsenalul nuclear în funcţie de acţiunile SUA. 

După anunţul părţii nord-coreene, liderii celor două delegaţii au întrerupt consultările, şefii ambelor delegaţii întâlnindu-se separat cu oficiali chinezi. Colin Powell a subliniat că în cadrul consultărilor care s-au desfăşurat în capitala chineză, reprezentanţii ţărilor implicate în dezamorsarea crizei nucleare nord-coreene şi-au expus punctul lor de vedere, urmând ca "propunerile făcute să fie analizate pentru a se decide ce este de făcut mai departe".

În opinia unor observatori sud-coreeni, anunţul Coreei de Nord nu este altceva decât o nouă tentativă de şantaj la adresa SUA în scopul de a obţine unele concesii din partea acestora. De altfel, preşedintele SUA, George W. Bush a calificat afirmaţiile respective drept "o reîntoarcere la vechile jocuri de-a şantajul". 

Şeful Agenţiei Internaţionale a Energiei Atomice (AIEA), Mohamed ElBaradei, a anunţat că nu trebuie tolerată dezvoltarea unei arme nucleare de către Coreea de Nord. "Situaţia din Coreea de Nord este foarte îngrijorătoare. Este vorba despre o ţară care are capacitatea şi materialul nuclear pentru fabricarea unei arme şi trebuie să ne asigurăm că situaţia este menţinută sub control", a declarat acesta. "Dacă ne referim la armele de distrugere în masă, trebuie să adresăm un mesaj comun al toleranţei zero faţă de orice ţară care fabrică asemenea arme, printre care şi Coreea de Nord", a continuat el. 

Ministerul de externe al R.P.D. Coreene a anunţat, la 30 aprilie a.c., că ameninţările SUA forţează Coreea de Nord să aibă propria sa forţă de intimidare. "Actuala situaţie obligă ţara noastră să contracareze paşii americani tot mai mari de a înăbuşi Coreea de Nord prin mijloacele puterii fizice. Acesta este motivul pentru care RPD Coreeană trebuie să aibă o forţă de intimidare care să fie folosită în caz de nevoie. Orice încercare a SUA de a impune sancţiuni echivalează cu o lumină verde dată războiului", se precizează în comunicatul ministerului coreean. 

"Republica Populară Democrată Coreeană va primi asistenţă economică doar dacă abandonează planurile sale de dezvoltare nucleară", a declarat, în aceeaşi zi, secretarul de stat al SUA, Colin Powell. "Comunitatea internaţională a înţeles faptul că statul nord-coreean nu va primi asistenţă pentru dezvoltare economică decât dacă îşi abandonează programul nuclear", a declarat el. De asemenea, oficialul american a precizat că RPD Coreeană se va confrunta cu probleme şi mai mari în cazul în care va continua să producă arme nucleare şi să deţină mai mult de două asemenea arme. Totodată, Colin Powell a subliniat că SUA sunt hotărâte să prevină orice export de arme nucleare din Coreea de Nord, sugerând posibile inspecţii sau impunerea unui eventual embargo economic statului nord-coreean. 

"Oferta Republicii Populare Democrate Coreene de a pune capăt programelor sale nucleare şi balistice în schimbul unor importante concesii economice nu este un pas în direcţia cea bună", a declarat Colin Powell în cadrul Congresului SUA. "Nu vom fi intimidaţi de revendicările şi ameninţările lor", a avertizat C. Powell, acuzând regimul de la Phenian că desfăşoară activităţi criminale, ce nu sunt legate numai problema armamentului nuclear. 

Referindu-se la acelaşi subiect, ministrul american al apărării, Donald Rumsfeld, a declarat, recent, că preşedintele SUA, George W. Bush, este cel care va lua decizia finală în ceea ce priveşte lansarea unui posibil atac asupra Coreei de Nord, în cazul în care această ţară va continua să producă arme nucleare. 

Preşedintele american, George W. Bush, a subliniat în discuţiile purtate cu responsabili japonezi şi sud-coreeni că va continua să acţioneze pentru a obţine abandonarea ireversibilă şi verificabilă a programului nuclear nord-coreean. În cadrul convorbirilor cu primul ministru japonez, Junichiro Koizumi, şi cu preşedintele sud-coreean, Roh Moo-Hyun, preşedintele american şi-a reafirmat intenţia de a soluţiona pe cale paşnică aceasta chestiune şi de a coopta Japonia şi Coreea de Sud în viitoarele negocieri cu Coreea de Nord. 

 

4. Situaţia din Irak 

 

 

Preşedintele american, George W. Bush a declarat, la 2 mai a.c., că "luptele importante s-au încheiat în Irak iar Statele Unite şi aliaţii lor le-au câştigat, însă războiul contra terorismului continuă". "În această luptă, ne-am bătut pentru libertate şi pentru pace în lume", a adăugat el. Preşedintele american, care nu a utilizat cuvintele "victorie" sau "încheierea războiului", s-a arătat totodată prudent, insistând asupra importanţei misiunii ce rămâne de îndeplinit. "Avem o muncă dificilă în Irak. Tranziţia de la dictatură la democraţie va lua timp, iar toate acestea necesită eforturi. Coaliţia noastră va rămâne în Irak până când munca noastră va fi îndeplinită", a spus preşedintele american. 

Preşedintele George W. Bush a afirmat că intervenţia în Irak constituie "o victorie în războiul contra terorismului care a început la 11 septembrie 2001 şi care continuă. Eliberarea Irakului este un avans decisiv în campania contra terorismului. Noi am eliminat un aliat al Al-Qaida şi am suprimat o sursă de finanţare a terorismului (...). Misiunea noastră continuă. Al-Qaida este rănită, dar nu distrusă". 

*

Cei aproximativ 250 de lideri ai opoziţiei irakiene reuniţi la 29 aprilie a.c., la Bagdad, au convenit să organizeze un congres naţional la sfârşitul lunii mai, consacrat creării unui guvern de tranziţie în Irak. 

La reuniunea de la Bagdad, organizată de SUA, au fost invitaţi reprezentanţi ai diferitelor triburi din ţară, membri ai Congresului Naţional Irakian (CNI), condus de Ahmed Chalabi, şiiţi din Adunarea Supremă a Revoluţiei Islamice din Irak (ASRII), cu sediul în Iran, precum şi membri ai celor două principale partide kurde din Irak. 

Reuniunea a fost prezidată de administratorul civil american al Irakului, generalul în retragere Jay Garner. "Este responsabilitatea noastră de a pune astăzi bazele procesului de apariţie a democraţiei în Irak. Este de datoria noastră să vă oferim instrumentele şi mijloacele de care aveţi nevoie pentru reconstrucţia Irakului", a declarat el. 

Participanţii la reuniune au salutat decizia Consiliului de Securitate al ONU care a adoptat, la 24 aprilie a.c, în unanimitate, la New York, o rezoluţie ce prevede extinderea angajamentelor temporare ce permit funcţionarea programului umanitar "Petrol în schimbul hranei" pentru Irak. Rezoluţia 1476 prelungeşte până la 3 iunie 2003 prerogativele excepţionale acordate Secretarului general al ONU, Kofi Annan, pentru a permite derularea acestui program umanitar, ce asigură hrană, apă şi medicamente pentru 60% din populaţia de circa 22 de milioane de locuitori a Irakului. 

*

Potrivit analiştilor politici, SUA doresc să adopte o serie de măsuri punitive faţă de Franţa, mergând de la excluderea acestei ţări din procesul decizional din cadrul Alianţei Nord-Atlantice, până la eliminarea firmelor franceze din procesul de reconstrucţie a Irakului, pe motiv că guvernul francez s-a opus în Consiliul de Securitate al Naţiunilor Unite intervenţiei militare americane din Irak. 

Analiştii se întreabă de ce ar trebui ca doar Franţa să suporte consecinţele acestei opoziţii, când şi Rusia şi Germania, membre ale Consiliului de Securitate, nu au aprobat campania militară americană? Un înalt responsabil american a afirmat că Franţa a fost singura care a lansat o adevărată ofensivă diplomatică pe lângă statele membre ale Consiliului de Securitate pentru a opri SUA de la realizarea planului lor - dezarmarea Irakului. 

Administraţia americană a evitat până în prezent să vorbească despre unele măsuri concrete, conştientă fiind că, în general, cooperarea cu Franţa a fost extrem de utilă, în special în situaţia combaterii terorismului. Potrivit unui oficial al Departamentului de Stat, "SUA doresc să rezolve această problemă astfel încât relaţiile cu Franţa să nu fie afectate, dar să se evite repetarea tristei experienţe trăite de diplomaţia americană în Consiliul de Securitate". 

"Este mai mult o problemă filosofică. În mod cert se va schimba modul în care o parte din decizii vor fi adoptate în viitor de către organizaţiile internaţionale", a declarat purtătorul de cuvânt al Departamentului de Stat, Richard Boucher. Potrivit acestuia, SUA ar putea opta, spre exemplu, pentru excluderea Franţei din procesul decizional al NATO, cu atât mai mult cu cât în curând Administraţia americană ar intenţiona să ceară membrilor Alianţei să trimită în Irak trupe de menţinere a păcii şi să se implice în procesul de căutare a armelor irakiene de distrugere în masă. Acest lucru a fost pus în practică recent, când decizia privind garantarea protecţiei Turciei în eventualitatea unui atac din partea Irakului a fost adoptată de către Comitetul de Planificare al Apărării al NATO, din care Franţa nu face parte. SUA au evitat pe aceasta cale un nou veto francez la decizia amintită, în condiţiile în care Franţa încerca în acel moment să împiedice lansarea campaniei militare din Irak şi considera premature măsurile vizând protejarea Turciei. 

Ultima conlucrare oficială dintre SUA şi Franţa a survenit în problema ridicării sancţiunilor impuse Irakului, pentru care SUA au pledat în Consiliul de Securitate. Potrivit analiştilor, acest lucru lasă loc pentru o detensionare a relaţiilor dintre SUA şi Franţa, aflate de aceasta dată de aceeaşi parte a baricadei. Aceştia consideră însă că există posibilitatea ca problemele să reapară, dat fiind faptul că Franţa, la fel ca Marea Britanie, Rusia şi Germania, apreciază că sarcina găsirii armelor de distrugere în masă irakiene ar trebui să revină Organizaţiei Naţiunilor Unite, şi nu SUA. 

Nu în ultimul rând, analiştii politici consideră că Franţa a pierdut deja bătălia diplomatică şi eforturile SUA de a izola Franţa au reuşit. Mai precis, SUA au reuşit să atragă de partea lor Spania şi Marea Britanie, state membre ale Uniunii Europene şi zece din viitoarele state candidate la UE, ceea ce a divizat profund Europa. SUA nu s-au mulţumit cu atât şi au detensionat dialogul cu Germania, principal aliat al Franţei, pentru a demonstra liderilor francezi că, dacă doresc, SUA pot influenţa pe oricine şi deţin controlul în orice problemă internaţională.

 

 

5. Activitatea curentă a Uniunii Europene

 

 

La 24 aprilie a.c., în cadrul sesiunii plenare a lucrărilor Convenţiei privind Viitorul Europei au fost propuse o serie de modificări la nivelul instituţiilor în perspectiva viitoarei Constituţii a Uniunii Europene extinse şi au fost prezentate mai multe proiecte privind acţiunile externe ale UE. 

Astfel, la nivelul Parlamentului European a fost propusă exercitarea comună, împreună cu reprezentanţii Consiliului European (CE), a puterii legislative, precum şi prerogativa alegerii preşedintelui Comisiei Europene. De asemenea, s-a propus ca Parlamentul European să aibă cel mult 700 de eurodeputaţi aleşi pentru un mandat de 5 ani, reprezentarea ţărilor fiind asigurată proporţional cu populaţia fiecăreia, însă cu un prag minim de 4 eurodeputaţi pentru fiecare stat membru. 

În cadrul lucrărilor Convenţiei s-a propus ca reprezentanţii Consiliului European să se pronunţe prin consens asupra chestiunilor de interes comunitar. De asemenea, preşedintele Consiliului ar urma să fie ales de către reprezentanţii CE cu o majoritate calificată de voturi pentru o durată de doi ani şi jumătate cu posibilitatea unei singure reînnoiri a mandatului. Pentru a fi ales, viitorul preşedinte trebuie să fi fost membru al Consiliului pentru o perioadă de cel puţin doi ani. Preşedintele ar îndeplini o funcţie de reprezentare externă a UE, ar prezida şi coordona lucrările CE şi nu ar trebui să exercite în paralel un alt mandat la nivel naţional. 

În privinţa Consiliului de Miniştri s-a propus ca acesta să ia decizii cu o majoritate calificată de voturi, aceasta reprezentând obţinerea votului a cel puţin trei cincimi din totalul reprezentanţilor săi. 

Pentru Comisia Europeană, propunerile de modificare vizează componenţa sa, respectiv un preşedinte şi maximum 14 comisari europeni, dar şi posibilitatea de asistare de către un număr suplimentar de comisari delegaţi, fără portofoliu. Preşedintele Comisiei este propus de Consiliu şi de Parlamentul European şi trebuie să întrunească majoritatea voturilor membrilor acestora, în caz contrar Consiliul urmând să facă o altă propunere în termen de o lună. 

Ministrul de externe comunitar ar urma să se ocupe de conducerea politicii externe şi de securitate comună a Uniunii (PESC). Această funcţie le-ar cumula pe cele actuale deţinute de Înaltul reprezentant al UE pentru politica externă şi de securitate comună, Javier Solana, şi de comisarul însărcinat cu relaţiile externe, Chris Patten. Numit de Consiliul European cu acordul preşedintelui Comisiei, şeful diplomaţiei comunitare va îndeplini şi funcţia de vicepreşedinte al executivului Uniunii. 

Printre proiectele privind acţiunile externe ale UE de o atenţie deosebită s-a bucurat cel privind politica externă. În acest domeniu, s-a propus ca luarea deciziilor să se facă în unanimitate, votul majorităţii calificate urmând să fie folosit în situaţia în care Consiliul se pronunţă asupra unor propuneri avansate în comun de şeful diplomaţiei şi de Comisia Europeană. 

La nivelul proiectelor de apărare comună, s-a propus necesitatea introducerii unor diverse forme de flexibilitate care să permită unor grupuri de state să se angajeze într-o cooperare mai strânsă în acest domeniu. O altă noutate ar fi reprezentată de crearea Agenţiei Europene pentru Dezvoltarea Capabilităţilor Militare. De asemenea, a fost prevăzută o clauză de solidaritate care ar permite mobilizarea mijloacelor militare ale Uniunii Europene, în cazul unor ameninţări sau atac terorist contra unui stat membru. 

*

Comisia Europeană a anunţat, la 30 aprilie a.c., la Bruxelles, că doreşte să aibă în componenţa sa reprezentanţi ai tuturor statelor membre după extinderea Uniunii Europene. 

În urma dezbaterilor referitoare la propunerile de reformă făcute de preşedintele Convenţiei pentru Viitorul Europei, Valery Giscard d'Estaing, executivul european a respins ideea unei reduceri drastice a dimensiunilor sale. "Comisia preferă ca fiecare stat membru să fie reprezentat de un comisar, membrii săi jucând un rol important în personificarea Uniunii Europene în fiecare stat. Compoziţia Comisiei nu este doar o problemă tehnocratică. Comisia trebuie să fie credibilă în legăturile sale cu popoarele şi în reprezentarea tuturor intereselor", se afirmă într-un comunicat dat publicităţii de Comisia Europeană. 

De asemenea, Comisia Europeană a solicitat prezidiului Convenţiei să clarifice ambiguităţile propunerilor făcute, mai ales în ceea ce priveşte repartiţia rolurilor în reprezentarea UE în afara frontierelor sale. 

*

"Reconstrucţia Irakului şi pacea dintre israelieni şi palestinieni trebuie să se afle în centrul eforturilor comune ale Uniunii Europene şi ale SUA de a crea stabilitate în Orientul Mijlociu", a declarat ministrul grec de externe, Georgios Papandreou, cu prilejul reuniunii informale a şefilor diplomaţiilor din UE şi ţările candidate, ce s-a desfăşurat la 2 mai a.c., în insula Rhodos. 

Făcând referire la războiul din Irak, şeful diplomaţiei elene a cerut guvernelor UE să pună bazele unui nou început în ceea ce priveşte exprimarea unei voci comune în afacerile mondiale. "S-ar putea începe prin definirea unei singure viziuni asupra problemelor strategice care au cauzat disputa cu Statele Unite. Irakul este un important punct de cotitură. Europa trebuie să-şi dezvolte propria gândire pentru a evita repetarea divizărilor pe care le-a cunoscut în privinţa Irakului şi deterioarea bruscă a relaţiilor cu SUA", a subliniat G. Papandreou. 

Miniştrii afacerilor externe ai "celor 15" şi omologii lor din cele 10 ţări viitoare membre ale Uniunii Europene au hotărât în unanimitate trimiterea rapidă a însărcinaţilor lor cu afaceri în Irak. 

Cu toate că participanţii la reuniune au considerat că este deosebit de importantă problema reprezentanţilor proprii în regiune, nu a fost luată nici o decizie în privinţa planului de formare a unei forţe internaţionale de menţinere a păcii în Irak. Şeful diplomatiei britanice a declarat că un înalt responsabil american a anunţat că SUA şi aliaţii lor au decis să stabilească o forţă multinaţională de menţinere a păcii şi de reconstrucţie a Irakului. Astfel, Irakul va fi împărţit în trei sectoare care vor fi administrate separat, dar care se vor afla sub comandamentul SUA, Marii Britanii şi Poloniei. Un sector va fi patrulat de 20.000 de soldaţi americani, iar celelalte două de contingente conduse de forţele britanice şi poloneze. 

 

 

 

 

 

 

 

 

 

6. Situaţia din Orientul Mijlociu

 

 

La 29 aprilie a.c., premierul palestinian desemnat, Abu Mazen, şi-a prezentat membrii viitorului cabinet, solicitând votul de încredere al Consiliului Legislativ (parlamentul) şi a promis că serviciile de securitate vor fi singurele îndreptăţite să poarte arme, afirmându-şi pentru prima oară intenţia de a dezarma grupurile teroriste din regiune. 

"Vă cer sprijinul şi cooperarea. Credibilitatea guvernului va depinde de credibilitatea şi eficienţa activităţii sale. Încheierea haosului armat, care reprezintă o ameninţare directă la securitatea cetăţeanului, va fi una dintre misiunile noastre fundamentale. Nu există loc pentru arme", a declarat Abu Mazen în faţa parlamentului palestinian, reunit pentru învestitura noului guvern. Acesta a afirmat că nu va mai tolera în viitor un limbaj al provocării din partea facţiunilor palestiniene. Pe de altă parte, premierul palestinian le-a cerut israelienilor să aleagă între colonizare şi pace. "Nu va exista o pace adevărată decât fără colonizare. Alegerea vă aparţine. Noi respingem terorismul, indiferent de unde provine acesta, şi vă întindem mâna pentru a negocia. Dorim o pace de durata cu Israelul, obţinută prin intermediul negocierilor", a declarat Abu Mazen, solicitând retragerea armatei israeliene din Cisiordania şi Gaza, constituirea unui stat palestinian cu capitala la Ierusalim, revenirea refugiaţilor palestinieni şi desfiinţarea coloniilor evreieşti din zonele palestiniene. 

Premierul palestinian a respins totodată cererile Israelului de modificare a "foii de drum" pentru pace: "Israelul încearcă să modifice foaia de drum (...) Noi nu vom negocia foaia de drum. Aceasta trebuie implementată". 

"Israelul va aprecia şi negocia cu noul guvern palestinian în funcţie de acţiunile sale vizând eradicarea organizaţiilor teroriste", a afirmat un membru al guvernului israelian, la puţin timp după comiterea unui atentat sinucigaş lângă Tel Aviv. "Acest atentat demonstrează că principala prioritate a noului guvern palestinian trebuie să fie războiul împotriva organizaţiilor teroriste precum Hamas şi Jihadul islamic, nu iniţierea de negocieri cu acestea", a declarat oficialul israelian. 

La rândul său, preşedintele american George W. Bush le-a cerut israelienilor şi palestinienilor "să regăsească drumul păcii aderând la foaia de parcurs, planul de pace internaţional vizând soluţionarea conflictului israeliano-palestinian. Cele două părţi ar urma să conlucreze cu Statele Unite şi alţi parteneri, dar şi în mod direct una cu cealaltă pentru a pune capăt violenţelor şi a reveni pe făgaşul păcii", a declarat preşedintele american. 

 

 

7. Conferinţa Organizaţiei Mondiale a Sănătăţii privind sindromul respirator acut sever (SRAS)

 

 

În perioada 1-2 mai a.c., la Toronto a avut loc o conferinţă mondială, desfăşurată sub egida OMS, privind combaterea sindromului respirator acut sever. Experţii medicali prezenţi la reuniune au apreciat că "o colaborare la scară mondială şi vigilenţa maximă vor ajuta la combaterea sindromului respirator acut sever (SRAS)". 

"Epidemia de pneumonie atipică, ce se extinde încă în lume, prezintă un anumit număr de aspecte deconcertante, pe care cercetătorii încearcă să le elucideze", a declarat un expert al Organizaţiei Mondiale a Sănătăţii. Printre chestiunile ce vor trebui lămurite este şi motivul pentru care rata deceselor variază de la o ţară la alta şi este, poate, chiar mai ridicată în ţări renumite pentru sistemul lor sanitar avansat. "Rata deceselor se menţine între 6 şi 10% dintre cazurile confirmate, deşi variază în mod considerabil de la o ţară la alta", a declarat Mark Salter, virusolog al OMS. "Se pare că există o rată a deceselor puţin mai mare în zone ce beneficiază de structuri de sănătate avansate, cum ar fi cele din Singapore ori din Canada, în timp ce regiuni recunoscute ca având infrastructuri medicale mai puţin dezvoltate au o rată a deceselor mai mică", a adăugat el. 

Cercetătorii au stabilit că problema evoluţiei bolii se pune după aproximativ două săptămâni: în acel moment, circa 10% dintre pacienţi trec la un stadiu al afecţiunii apreciat ca sever, în timp ce restul tind să se vindece spontan. În ceea ce priveşte contaminarea, specialistul OMS a precizat că nu există nici o dovadă că unele persoane pot fi purtătoare ale virusului, fără a prezenta, însă, simptomele bolii. Pe de altă parte, oficialii OMS au precizat că nu au cunoştinţă despre nici un caz de recidivă la pacienţi care s-au vindecat. 

Ţările afectate încearcă diverse tratamente, dar nu a fost dovedită clinic eficacitatea nici unuia dintre ele. OMS a declarat că produsul Interferon, care acţionează asupra sistemului imunitar, a fost utilizat în unele regiuni ale Chinei, şi face obiectul unor cercetări ale specialiştilor japonezi. 

În ciuda tuturor acestor aspecte sumbre, specialiştii OMS au subliniat rapiditatea progreselor realizate de corpul medical. "Nu cunosc nici o boală despre care să se fi descoperit atâtea lucruri într-un timp atât de scurt", a adăugat oficialul OMS. 

Statistica prezentată de OMS la 5 mai a.c. este următoarea: 

 

	Ţara
	Numărul de cazuri

confirmate
	Numărul de decese
	Numărul de persoane vindecate

	Australia 
	4 
	0 
	4 

	Brazilia 
	2 
	0 
	2 

	Bulgaria 
	1 
	0 
	0 

	Canada 
	149 
	22 
	94 

	China 
	3971 
	190 
	1406 

	Hong Kong 
	1621 
	179 
	898 

	Macao 
	1 
	0 
	0 

	Taiwan 
	100 
	8 
	25 

	Franţa 
	5 
	0 
	4 

	Germania 
	7 
	0 
	7 

	Indonezia 
	2 
	0 
	1 

	Italia 
	9 
	0 
	4 

	Kuweit 
	1 
	0 
	1 

	Malaiezia 
	6 
	2 
	3 

	Mongolia 
	8 
	0 
	4 

	Noua Zeelandă 
	1 
	0 
	1 

	Filipine 
	3 
	2 
	1 

	Polania 
	1 
	0 
	0 

	Irlanda 
	1 
	0 
	1 

	Coreea de Sud 
	1 
	0 
	0 

	România 
	1 
	0 
	1 

	Singapore 
	203 
	25 
	147 

	Africa de Sud 
	1 
	0 
	1 

	Spania 
	1 
	0 
	1 

	Suedia 
	3 
	0 
	2 

	Elveţia 
	1 
	0 
	1 

	Thailanda 
	7 
	2 
	5 

	Marea Britanie 
	6 
	0 
	6 

	Statele Unite ale Americii 
	54 
	0 
	24 

	Vietnam 
	63 
	5 
	58 

	Total 
	6234 
	435 
	2702 

